# Turistov chcú prilákať na keltské nálezy

[STV Jednotka, 19:00 05/04/2015]

Zaradenie: z domova

Turistov chcú prilákať na keltské nálezy

Text:

Viliam Stankay, moderátor: „Naše hlavné mesto by malo podľa odborníkov na cestovný ruch využiť archeologické nálezy z Bratislavského hradu na svoju prezentáciu. O tom, v akej podobe budú keltsko-rímske nálezy vystavené, stále rokujú členovia odbornej komisie.“

Ivan Janko, redaktor: „Nálezy, ktoré archeológovia na Bratislavskom hrade vykopali v rokoch 2008 až 2014, návštevníci zatiaľ obdivovať nemôžu. Mesto ich už ale chce využiť na prilákanie zahraničných turistov.“

František Stano, Bratislava Tourist Board: „Je to prvýkrát, čo sa možno pokúsime vo veľkom predstihu, kým sa to celé dobuduje a sprístupní verejnosti, aj v oblasti marketingu robili také kroky, aby po otvorení hneď to bolo vlastne naozaj už lákadlom pre mnohých ľudí aj zo zahraničia.“

Ivan Janko: „Konečnú podobu prezentácie nálezov majú na starosti členovia komisie. Odborníci veria, že sa im podarí presadiť sprístupnenie všetkých nálezov.“

Ivo Štassel, Mestský úrad ochrany pamiatok: „To bude naozaj ukážková akcia, aká doteraz nemala na Slovensku obdobu, pretože tu uvidia ľudia zvyšky keltského, nechcem povedať mesta, ale opida dvetisíc rokov starého. A to je teda nález, ktorý je hodný ukázať verejnosti.“

Ivan Janko: „V priestoroch Primaciálneho paláca už otvorili výstavu, ktorá je venovaná týmto nálezom.“

Margaréta Musilová, archeologička: „Táto výstava je vlastne posterová výstava, čiže sme tu neplánovali vystavovať originály, pretože je to aj ťažké ustrážiť.“

Ivan Janko: „V blízkej budúcnosti ju však chcú obohatiť aj o ďalšie exponáty.“

Ivo Štassel: „My teraz dáme vyrobiť z tých antických amfor a z niektorých predmetov repliky, ktoré budú na nerozoznanie od pôvodných“

Ivan Janko: „To, že sa našli v podobe veľkého množstva črepov práve na hradnom kopci, archeológov veľmi prekvapilo.“

Margaréta Musilová: „Boli vyrobené ešte niekedy v polovici prvého storočia pred Kristom a boli to amfory na víno.“

Ivan Janko: „Keltsko-rímske nálezy objavili počas rekonštrukcie Bratislavského hradu, ktorej súčasťou je aj budovanie garáží. Aktivisti bojujúci proti tejto stavbe však navrhujú, aby tam neboli parkovacie miesta, ale priestory Slovenského národného múzea.“

Ingrid Konrad, hlavná architektka Bratislavy: „Keďže som aj s historickým múzeom bola v kontakte, tak vlastne ma informovali, že oni ani nemajú záujem o podzemné depozity.“

Ivan Janko: „Slovenské národné múzeum má totiž nedostatok pracovných depozitov s denným svetlom.“

-END-